Mjelde: - Har trent på dette hver eneste dag
Det er dette hun har terpet på hver dag i de siste tre ukene i oppkjøringen – Jeg har trent ganske mye på dette hver eneste dag. Men dette var et av de bedre - bedre enn på trening, sier Mjelde på sin tur gjennom pressesonen i natt norsk tid. Målet startet snuoperasjonen etter en dårlig norsk 1. omgang mot tyskere som var overlegne i alle spillets faser. Avaldsnes-spilleren er en av tre som alltid er involvert når de norske jentene får frispark. Mot Thailand var det Trine Rønning som viste frem frisparkfoten med en herlig scoring. I går satt kapteinen på benken og Maren Mjelde kom til dekket bord. – Det var fantastisk greit. I forrige kamp sto det mellom meg og Trine hvem som skulle ta det frisparket, men nå visste jeg at jeg fikk sjansen i dag siden hun ikke var på banen. Men jeg var glad da vi fikk frispark og ikke straffe, sier hun og innrømmer at hun fikk en slags revansj for straffebommen mot Thailand da hun satte inn sitt aller første mesterskapsmål. Frisparkperlen var klistret i krysset og gikk via tverrligger - akkurat der Mjelde siktet. – Jeg siktet i krysset, men jeg klarer ikke helt å huske målet enda. Jeg har bare glimt av det i hodet, sier hun.Landslagstrener Even Pellerud har et klart bilde av det som skjedde. – Marens scoring ga oss gløden - og det holdt helt ut. Bedre kan det ikke gjøres. Det var fantastisk. Det er artig å se at hun tok ansvar, at hun ville ta frisparket. Hun fikk «reist kjerringa» som vi sier på bygda, sier Pellerud og sikter til bommen fra straffemerket mot Thailand. Pelleruds beskjed til jentene i pausen - som han ble nødt til å gjenta - var denne: – Ta frem håndverket. At vi spilte mot Tyskland var en spesiell dag og vinne nærkampene og tro på det selv. Og få spissene våre i gang. Det var kort sagt budskapet. Jeg skjønte at budskapet mitt først må ha vært veldig uklart. Maren Mjelde forsvant ut i kvelden blid som en lerke og med denne beskjeden. – Vi må si oss fornøyd så langt, vi har én seier og en uavgjort mot et godt tysk lag. Det gir oss selvtillit å vite at vi kan spille godt mot et så godt lag. I dag setter jentene seg på flyet til Moncton hvor de skal forberede seg på den siste kampen i gruppespillet mot Elfenbenskysten på mandag.
Det var ikke tilfeldig at Maren Mjelde (25) leverte en suser av et frispark da Norge trengte det som mest.